b'\n_START_ARTICLE_\nNur Qistina Raisah\n_START_SECTION_\nKehidupan awal\n_START_PARAGRAPH_\nNur Qistina Raisah dilahirkan pada 1 Disember 2008 di Sepang, Selangor, kepada pasangan Roszana Aminuddin dan Mohd Kamarol Azri. Beliau merupakan anak bongsu dari lima beradik, tiga lelaki dan dua perempuan. Qistina dibesarkan di Seremban, Negeri Sembilan.\n_START_SECTION_\nKerjaya\n_START_PARAGRAPH_\nBeliau memulakan kerjaya lakonannya pada 2012, pada usia 4 tahun. Nur Qistina mula dikenali umum selepas membintangi drama Papa Ricky lakonan Fadlan Hazim dan Siti Elizad, Qistina memegang watak sebagai Alisya._NEWLINE_Nur Qistina membuat penampilan sulungnya dalam filem cereka selepas menerima tawaran Hashim Rejab bagi membintangi filem seram Kelibat terbitan Metrowealth Pictures. Beliau memegang watak sebagai Tengku Aqilah kecil dalam drama adaptasi novel, Lafazkan Kalimah Cintamu lakonan Farid Kamil, Nelydia Senrose dan Nadiyah Shahab._NEWLINE_Beliau berlakon bersama Nur Risteena dan Aiman Hakim Ridza dalam drama Demi Cinta Ain, menjayakan watak Hanis._NEWLINE_Beliau muncul bersama Zizan Razak dan Shaheizy Sam menerusi telefilem Baby Bro! arahan Ghaz Abu Bakar. Telefilem ini mengisahkan tentang kehidupan seharian dua orang pemuda, Joe dan Sham, yang mencari rezeki dengan cara tersendiri di kota Kuala Lumpur. Kehidupan mereka berubah serta-merta dengan kehadiran seorang bayi yang tidak diketahui dari mana asalnya, ia menemui penonton di Astro First Eksklusif pada 30 November 2017.'